เกิดวาตภัยในพื้นที่ 12 จังหวัด บ้านเรือนประชาชนได้รับความเสียหายกว่า 1,200 หลัง ปัจจุบันสถานการณ์คลี่คลายแล้วทุกจังหวัด
กรมป้องกันและบรรเทาสาธารณภัย รายงานสถานการณ์หย่อมความกดอากาศต่ำปกคลุมประเทศไทยตอนบนประกอบกับลมตะวันออกเฉียงใต้ที่พัดปกคลุมภาคเหนือ ภาคตะวันออกเฉียงเหนือ ภาคกลางภาคตะวันออก ภาคใต้รวมถึงกรุงเทพมหานครและปริมณฑลส่งผลให้เกิดฝนฟ้าคะนองและลมกระโชกแรง โดยในรอบ 24 ชั่วโมงที่ผ่านมาเกิดวาตภัยในพื้นที่ 12 จังหวัด ได้แก่ กำแพงเพชร เชียงราย ตาก น่าน พะเยา พิจิตร อุตรดิตถ์ สกลนคร ชัยนาท ราชบุรี สระบุรี และสิงห์บุรี รวม 28 อำเภอ 51 ตำบล 189 หมู่บ้าน บ้านเรือนประชาชนได้รับความเสียหาย 1,259 หลังส่วนตั้งแต่วันที่ 20 เมษายนที่ผ่านมา ถึงปัจจุบัน (27 เม.ย.64) มีพื้นที่ประสบวาตภัย 26 จังหวัด รวม 58 อำเภอ 103 ตำบล 258 หมู่บ้าน บ้านเรือนได้รับความเสียหาย 1,603 หลัง ผู้เสียชีวิต 1 ราย(นครศรีธรรมราช) แยกเป็น ภาคเหนือ 10 จังหวัด ได้แก่ เชียงราย เชียงใหม่ ลำปาง ลำพูน พะเยา น่าน ตาก กำแพงเพชร อุตรดิตถ์ และพิจิตร , ภาคตะวันออกเฉียงเหนือ 6 จังหวัด ได้แก่ สกลนคร ขอนแก่น ยโสธร นครราชสีมา อุบลราชธานี และสุรินทร์ , ภาคกลาง 8 จังหวัด ได้แก่ อุทัยธานี ชัยนาท สิงห์บุรี ลพบุรี สระบุรี อ่างทอง ราชบุรี และสมุทรปราการ , ภาคใต้ 2 จังหวัด ได้แก่ นครศรีธรรมราช และปัตตานี ผู้เสียชีวิต 1 ราย ปัจจุบันสถานการณ์คลี่คลายแล้วทุกจังหวัดกรมป้องกันและบรรเทาสาธารณภัยได้ประสานจังหวัด องค์กรปกครองส่วนท้องถิ่นและหน่วยงานที่เกี่ยวข้องเร่งให้การช่วยเหลือผู้ประสบภัยโดยสำรวจและประเมินความเสียหาย เพื่อดำเนินการช่วยเหลือตามระเบียบกระทรวงการคลังฯ ต่อไป ทั้งนี้ ประชาชนสามารถแจ้งเหตุและขอความช่วยเหลือทางไลน์ “ปภ.รับแจ้งเหตุ 1784” และสายด่วนนิรภัย 1784 ตลอด 24 ชั่วโมง